[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 19.9.2007

KOM(2007) 544 endelig

BERETNING FRA KOMMISSIONEN TIL EUROPA-PARLAMENTET OG RÅDET

om udgifter under EGFL Alarmsystemet nr. 8/2007

INDHOLDSFORTEGNELSE

1. INDLEDNING 3

2. FORMÅLSBESTEMTE INDTÆGTER 3

3. OMSTRUKTURERINGSFONDEN FOR SUKKER 4

4. BEMÆRKNINGER ANGÅENDE GENNEMFØRELSEN AF 2007-BUDGETTET 4

5. KONKLUSIONER 6

1. INDLEDNING

Bilaget viser budgettets faktiske udnyttelsesgrad i perioden 16. oktober 2006 til 30. juni 2007 sammenholdt med udgiftsprofilen med baggrund i indikatoren, som er fastlagt på grundlag af bestemmelserne i artikel 20 i Rådets forordning (EF) nr. 1290/2005[1].

2. FORMÅLSBESTEMTE INDTÆGTER

På grundlag af bestemmelserne i artikel 34 i den nye finansforordning (EF) nr. 1290/2005 for den fælles landbrugspolitik betragtes indtægter, der hidrører fra finansielle korrektioner under regnskabsafslutningsproceduren, fra uregelmæssigheder og fra mælkeafgiften som formålsbestemte indtægter, der skal anvendes til finansiering af EGFL-udgifter. Ved 2007-budgettets opstilling blev der foretaget et skøn over disse indtægter, og der blev taget hensyn til dette skøn, da budgetmyndigheden vedtog bevillingerne på budgettet for 2007. Nærmere bestemt gælder:

- Indtægterne fra mælkeafgiften blev anslået til 349,0 mio. EUR, og der blev taget hensyn hertil ved at nedsætte de bevillinger, der var blevet ansøgt om for mælk og mejeriprodukter, hvortil budgetmyndigheden afsatte et beløb på 587,0 mio. EUR.

- Tilbagebetalingerne som følge af den efterprøvende regnskabsafslutning og indbetalingerne i forbindelse med uregelmæssigheder blev anslået til henholdsvis 568,0 mio. EUR og 70,0 mio. EUR. Der blev taget hensyn til det samlede beløb på 638 mio. EUR ved nedsættelse af de bevillinger, der var blevet ansøgt om til enkeltbetalingsordningen, hvortil budgetmyndigheden afsatte et beløb på 27 918,0 mio. EUR.

Vedlagte tabel viser gennemførelsen af regnskaberne vedrørende de formålsbestemte indtægter, hvoraf der pr. 30. juni 2007 var blevet opkrævet et beløb på 1 126,9 mio. EUR. Nærmere bestemt gælder:

- der blev opkrævet et beløb på ca. 360,0 mio. EUR i mælkeafgift sammenholdt med det oprindelige skøn på 349,0 mio. EUR

- tilbagebetalingerne som følge af den efterprøvende regnskabsafslutning beløb sig til ca. 557,8 mio. EUR

- endelig androg indtægterne som følge af uregelmæssigheder ca. 209,2 mio. EUR, og der forventes at indgå yderligere beløb ved regnskabsårets udgang.

Ifølge de gældende bestemmelser kan disse indtægter helt eller delvis anvendes til at finansiere EGFL-udgifter, hvis de af budgetmyndigheden tildelte bevillinger ikke er tilstrækkelige til at finansiere de af medlemsstaterne afholdte udgifter. Hvis nogle af disse indtægter ikke anvendes, så vil disse automatisk blive overført til det følgende regnskabsår.

3. OMSTRUKTURERINGSFONDEN FOR SUKKER

De midlertidige omstruktureringsafgifter i sukkersektoren betragtes som formålsbestemte indtægter, der skal finansiere sukkeromstruktureringsstøtten og anden støtte inden for rammerne af omstruktureringsfonden. For produktionsåret 2006/07 vedrører disse afgifter de erhvervsdrivendes kvotemængder af sukker, insulinsirup og isoglucose, og medlemsstaterne skal opkræve og indbetale disse afgifter til fonden i to rater, hvor fristen er henholdsvis 31. marts og 30. november 2007. Ultimo marts havde medlemsstaterne til regnskaberne vedrørende de formålsbestemte indtægter overført den første rate af de skyldige omstruktureringsafgifter på ca. 1 287,2 mio. EUR. I juni 2007 anmeldte medlemsstaterne et beløb på omkring 391,5 mio. EUR for støttebetalinger til den omstrukturerede sukkerindustri. Disse betalinger vil blive finansieret over regnskaberne vedrørende de hertil svarende formålsbestemte indtægter, sådan at der henstår en saldo på 895,7 mio. EUR til dækning af fremtidige betalinger af omstruktureringsstøtte og anden støtte.

4. BEMÆRKNINGER ANGÅENDE GENNEMFØRELSEN AF 2007-BUDGETTET

I det følgende gives en kort beskrivelse af årsagerne til de væsentligste afvigelser mellem den faktiske og den forventede udnyttelsesgrad for visse områder i budgettet for 2007:

4.1. Valutafaktorer

Udgifterne i perioden er fastsat under hensyntagen til udviklingen i dollarens vekselkurs over for euroen. For en væsentlig del af eksportrestitutionerne for landbrugsprodukter, især korn og sukker, og for nogle former for hjemmemarkedsstøtte, som f.eks. støtten til bomuld, påvirkes udgifterne af udviklingen i denne vekselkurs.

I overensstemmelse med artikel 21 i forordning (EF) nr. 1290/2005 baserede budgetmyndigheden sin vedtagelse af budgettet på den gennemsnitlige vekselkurs for juli-september 2006, dvs. 1 EUR = 1,27 USD. Det skal bemærkes, at gennemsnitskursen i perioden 1. august 2006 til 30. juni 2007 var ca. 1 EUR = 1,31 USD, dvs. 3,1 % højere end den kurs, som blev anvendt ved opstillingen af budgettet for 2007.

4.2. Markedsfaktorer

4.2.1. Korn (– 327,0 mio. EUR)

De usædvanligt gunstige interne og eksterne forhold på markedet for korn og de deraf følgende højere interne markedspriser har medført mindre opkøb og højere salg af korn fra offentlige lagre samt lavere eksportrestitutionssatser og dermed et underforbrug af budgetbevillingerne i denne sektor, og denne situation forventes fastholdt til regnskabsårets udgang.

4.2.2. Restitutioner for produkter, der ikke er opført i bilag 1 (– 71,4 mio. EUR)

Medlemsstaterne forventes at skulle afholde færre udgifter til restitutioner for eksport af forarbejdede landbrugsprodukter som følge af den generelle nedgang i udbetalingen af eksportrestitutioner for de forskellige berørte produkter. Denne situation forventes at vare ved til udgangen af regnskabsåret.

4.2.3. Sukker (+ 181,3 mio. EUR)

Det nuværende overforbrug af budgetbevillinger sammenholdt med indikatoren skyldes hovedsagelig de øgede mængder eksporteret sukker både fra det frie marked og fra offentlige lagre.

4.2.4. Frugt og grøntsager (– 63,0 mio. EUR)

Det nuværende underforbrug af budgetbevillinger sammenholdt med indikatoren skyldes hovedsagelig de lavere mængder tomater, som indtil nu har modtaget forarbejdningsstøtte. Desuden er tempoet for udbredelsen af producentorganisationernes driftsfonde relativt langsomt sammenlignet med indikatoren.

4.2.5. Mælk og mejeriprodukter (+ 100,3 mio. EUR)

Sammenholdt med indikatoren var der tale om et overforbrug af budgetbevillinger pr. 30. juni 2007.

Det bør bemærkes, at dette overforbrug af bevillinger sammenholdt med indikatoren skyldes tekniske forhold, idet provenuet fra mælkeafgiften fra og med budgettet for 2007, hvor det oprindeligt blev anslået til 349,0 mio. EUR, behandles separat som formålsbestemte indtægter for EGFL. De budgetbevillinger for 2007, der blev ansøgt om, og som budgetmyndigheden tildelte denne sektor, omfattede ikke disse indtægter, og derfor blev indikatoren anvendt på bevillinger, som ikke omfattede dette beløb. Dette er årsagen til, at den nuværende budgetgennemførelse peger i retning af et overforbrug.

Hvis der tages hensyn til provenuet fra mælkeafgiften, der oprindelig var skønnet at skulle anvendes til mejerisektoren, så vil der være tale om et underforbrug i denne sektor på – 152,4 mio. EUR.

4.3. Direkte støtte (+ 30,9 mio. EUR)

Medlemsstaterne accelererede deres betalingsrytme i juni, således at det underforbrug af budgetbevillingerne, som observeredes frem til maj, blev vendt til et mindre overforbrug sammenholdt med indikatoren.

Sammenholdt med indikatoren forventes dette overforbrug på grundlag af medlemsstaternes skønnede udgifter frem til udgangen af august at stige til ca. 1,0 % af budgetbevillingerne, og det omfatter både afkoblet og direkte støtte. For at skaffe sig viden om budgetgennemførelsen for visse ordninger på dette område har Kommissionens tjenestegrene kontaktet en række medlemsstater for at få en idé om deres betalingshensigter under disse ordninger i perioden frem til regnskabsårets slutning.

Hvis der tages hensyn til provenuet fra den efterprøvende regnskabsafslutning og fra uregelmæssigheder, der oprindelig var skønnet at skulle anvendes til enkeltbetalingsordningen, så vil der under kapitlet for direkte støtte pr. 30. juni 2007 være et underforbrug på – 597,9 mio. EUR.

4.4. Revision af landbrugsudgifter

4.4.1. Afslutning af foregående års regnskaber (+ 40,9 mio. EUR)

Alle de beslutninger i forbindelse med regnskabsafslutningen, der forventes gennemført inden udgangen af indeværende regnskabsår, er truffet af Kommissionen. Tilbagebetalte nettobeløb som følge af de korrektioner, der skal foretages på grundlag af disse beslutninger, udgjorde pr. 30. juni 2007 omkring – 74,7 mio. EUR. Sammenholdt med beløbet på – 178,0 mio. EUR, som der regnedes med i 2007-budgettet, fører det til et underforbrug af budgetbevillingerne. Hvis det allerede tilbagebetalte beløb forbliver stabilt til udgangen af regnskabsåret, vil det føre til en stigning i EGFL's udgifter med + 103,3 mio. EUR for regnskabsåret 2007. Den nuværende stigning i EGFL's udgifter ligger ca. på + 40,9 mio. EUR sammenholdt med indikatoren for juni 2007.

5. KONKLUSIONER

Budgetbevillingsforbruget for perioden fra 16. oktober 2006 til 30. juni 2007 nåede op på 40 371,3 mio. EUR svarende til et samlet underforbrug af disse bevillinger på ca. – 191,8 mio. EUR, hvilket hovedsagelig skyldes markedsforanstaltninger. Dette underforbrug forventes at stige til udgangen af regnskabsåret. På nuværende tidspunkt skønnes det imidlertid, at budgetbevillingerne til direkte støtte vil udvise et overforbrug ved udgangen af regnskabsåret. Disse relative beløb såvel som underforbruget af budgetbevillingerne, der konstateres ved revisionen af landbrugsudgifterne, vil bestemme niveauet for den endelige udnyttelse af de formålsbestemte indtægter for EGFL.

BILAG

[pic]

[1] EUT L 209 af 11.8.2005, s. 1. Senest ændret ved forordning (EF) nr. 320/2006 (EUT L 58 af 28.2.2006, s. 42).